*Likumprojekts*

**Grozījumi Latvijas valsts karoga likumā**

Izdarīt [Latvijas valsts karoga likumā](http://likumi.lv/ta/id/200642-latvijas-valsts-karoga-likums) (Latvijas Vēstnesis, 2009, 182.nr.; 2012, 181.nr.) šādus grozījumus:

1. Papildināt likuma VIII nodaļu ar 19.1 pantu šādā redakcijā:

**“19.1 pants. Atbildība par Latvijas valsts karoga atveidojumu**

Atbildību par Latvijas valsts karoga zaimošanu vai klajas necieņas izrādīšanu piemēro neatkarīgi no formas vai veida, kādā atveidots Latvijas valsts karogs (tai skaitā, kā karoga attēls, karoga simbolisks atveidojums vai karogs lietots dekoratīvos nolūkos), ja personas darbības ir veiktas nolūkā izrādīt klaju necieņu pret Latvijas valsts karogu vai zaimot to.”

2. Izteikt 20. pantu šādā redakcijā:

"**20. pants. Administratīvā atbildība Latvijas valsts karoga lietošanas jomā**

(1) Par Latvijas valsts karoga nenovietošanu Saeimas, Ministru kabineta vai republikas pilsētu domju vai novadu domju noteiktajās dienās vai gadījumos publiskas personas amatpersonai un publiskas personas kontrolē esošas kapitālsabiedrības amatpersonai (darbiniekam) izsaka brīdinājumu.

(2) Par Ministru kabineta noteiktā Latvijas valsts karoga novietošanas veida vai kārtības pārkāpšanu fiziskai personai un juridiskajai personai izsaka brīdinājumu.

(3) Par noteiktās Latvijas valsts karoga izgatavošanas vai realizācijas kārtības pārkāpšanu fiziskai personai piemēro naudas sodu līdz divdesmit piecām naudas soda vienībām, bet juridiskajai personai – līdz piecdesmit naudas soda vienībām.

(4)  Par klajas necieņas izrādīšanu Latvijas valsts karogam piemēro naudas sodu līdz simt četrdesmit naudas soda vienībām.".

3. Papildināt likumu ar 20.1 pantu šādā redakcijā:

"**20.1 pants. Kriminālatbildība Latvijas valsts karoga lietošanas jomā**

Par Latvijas valsts karoga zaimošanu vainīgās personas saucamas pie kriminālatbildības likumā noteiktajā kārtībā.".

4. Izteikt 21. pantu šādā redakcijā:

"**21. pants. Atzinums par Latvijas valsts karoga, Latvijas valsts karoga vimpeļa un Latvijas valsts karoga attēla atbilstību normatīvo aktu prasībām**

Atzinumu par Latvijas valsts karoga, Latvijas valsts karoga vimpeļa, Latvijas valsts karoga attēla, Latvijas valsts karoga lietošanu dekoratīvos nolūkos vai citā veidā, kādā karogs atveidots, atbilstību normatīvo aktu prasībām sniedz Valsts Heraldikas komisija. Ja tas nepieciešams likumā noteiktās atbildības piemērošanai, attiecīgo darbību atbilstību normatīvo aktu prasībām likumā noteiktā institūcija vai amatpersona var izvērtēt, izmantojot arī citos likumos noteiktos pierādīšanas līdzekļus.”.

5. Papildināt likumu ar 23. pantu šādā redakcijā:

“**23. pants. Kompetence sodu piemērošanā**

(1) Administratīvo pārkāpumu procesu par šā likuma 20. pantā minētajiem pārkāpumiem uzsāk valsts vai pašvaldības policija.

(2) Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 20. pantā minētajiem pārkāpumiem veic pašvaldības administratīvā komisija*.*

(3) Administratīvo pārkāpumu procesu par šā likuma 20. panta ceturtajā daļā minētajiem pārkāpumiem, kas izdarīti uz kuģa, veic Nacionālo bruņoto spēku Jūras spēku flotiles Krasta apsardzes dienests.”.

6. Papildināt pārejas noteikumus ar 5. punktu šādā redakcijā:

"5. Šā likuma 19.1, 20., 20.1, 21.  un 23. pants stājas spēkā vienlaikus ar Administratīvo pārkāpumu procesa likumu.".

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

17.03.2017. 15:10

442

I.Brīnuma

67036977, iveta.brinuma@tm.gov.lv